ከአረብ አገራት የተመለሱ ዜጎች በለይቶ ማቆያ ክብካቤና ድጋፍ እያገኙ ነው ተባለ
አዲስ አበባ:- ከሳዑዲ አረቢያና ከተባበሩት አረብ ኢምሬትስ በአስገዳጅ ሁኔታ የተመለሱ ዜጎች ለለይቶ ማቆያነት በተመረጡ ዩኒቨርሲቲዎች ገብተው ተገቢው እንክብካቤና ድጋፍ እየተደረገላቸው እንደሚገኙ የሰላም ሚኒስቴር አስታወቀ። 
በሚኒስቴር መስሪያ ቤቱ የህግ ማስከበርና የወንጀል ቁጥጥር ዳይሬክተር ጀነራልና በለይቶ ማቆያዎች አስተባባሪ የሆኑት ረዳት ኮሚሽነር ጋሹ ዓለማየሁ በተለይ ለአዲስ ዘመን ጋዜጣ እንደገለጹት፤ ከሳዑዲ አረቢያና ከተባበሩት አረብ ኢምሬትስ በአስገዳጅ ሁኔታ የተመለሱ 3ሺ 427 ዜጎች ከቫይረሱ ነጻ መሆናቸው እስኪረጋገጥ ድረስ፤ ለለይቶ ማቆያነት በተመረጡ ዩኒቨርሲቲዎች መሰረታዊ ግብዓቶች ተሟልቶላቸው እንዲቆዩ ከማድረግ ባሻገር አስፈላጊው የጤናና የስነልቦና ድጋፍና ክትትል እየተደረገላቸው ይገኛል። 
እንደ ኮሚሽነሩ ማብራሪያ፤ በህገወጥ መንገድ በሳዑዲ አረቢያና በተባበሩት አረብ ኢምሬትስ ሲኖሩ የነበሩ 3ሺ 427 ዜጎች ከመጋቢት 22 ቀን 2012 ዓ.ም እስከ ሚያዚያ 1 ቀን 2012 ዓ.ም ድረስ ከሚኖሩበት አገር በአስገዳጅ ሁኔታ ወደ አገራቸው ተመልሰዋል።
እነዚህ ወገኖች ከውጭ ሲመጡ ምንም አይነት ምርመራ ያልተደረገላቸውና ለከፍተኛ አካላዊ ንክኪ ተጋላጭ ስለነበሩ ለራሳቸውና ለቤተሰቦቻቸው ብሎም ለአገር ደህንነት ሲባል፤ ከቫይረሱ ነጻ መሆናቸው እስኪረጋገጥ ድረስ በሶስት ዩኒቨርሲቲዎች ስር በሚገኙ ስድስት ካምፓሶች ገብተው አስፈላጊው ድጋፍና ክትትል እየተደረገላቸው እንደሚገኝ ተናግረዋል። 
እነዚህ ዜጎች በተሰደዱበት አገር በእስርቤትና በጎዳና ህይወት ከፍተኛ ችግርና መከራ ሲፈራረቅባቸው ስለነበረ፤ ከአውሮፕላን ማረፊያ ጀምሮ አስፈላጊውን የመጀመሪያ ደረጃ እርዳታ ከማድረግ ጀምሮ በልይቶ ማቆያ ካምፑ ደርሰው ርክክብ እስኪደረግ ድረስ በጸጥታ ኃይሎች ከፍተኛ ቁጥጥርና ድጋፍ እንደተደረገላቸው ገልጸዋል።
 በዩኒቨርሲቲዎቹ ከገቡ በኋላም ለቫይረሱ ተጋላጭ በማይሆኑበት መልኩ እንደመደበኛ ተማሪዎች አስፈላጊው የምግብና የመኝታ አገልግሎት እያገኙ እንደሆነ ኮሚሽነሩ ጠቁመው፤ እነዚህ ወገኖች በባዕድ አገር በእስርና በበረሃ ሲንገላቱ በመቆየታቸው ለደህንነታቸው ተብሎ ወደ አገራቸው እንደመጡ ወደ ለይቶ ማቆያ ግቡ ሲባሉ፤ በአገራችንም ልንታሰር ነው በሚል ለይቶ ማቆያ ለመግባት ቀና እንዳልነበሩ ተናግረዋል። 
ከኢትዮጵያ ፖሊስ ዩኒቨርሲቲ ኮሌጅ የስነ ልቦና ትምህርት የሚሰጡ 18 የሚደርሱ የስነ ልቦና መምህራንን በማምጣት ለነዚህ ዜጎች ትምህርት እንዲሰጥ ማድረግ በመቻሉ፤ የኋላ ኋላ በለይቶ ማቆያ ካምፕ መቆየቱ ወደ ማህበረሰቡ ሲቀላቀሉ ምን ያህል ለራሳቸውና ለቤተሰቦቻቸው እንደሚጠቅም ግንዛቤውን በማዳበራቸው አሁን ላይ በለይቶ ማቆያ መክረማቸውን አምነውበት በቆይታቸው ለሚደረገው ጥንቃቄ ሁሉ ተባባሪ መሆናቸውን ተናግረዋል። 
በአስገዳጅ ሁኔታ ከአረብ አገራት ወደ አገራቸው ተመልሰው በለይቶ ማቆያ ከነበሩት ውስጥ 21 የሚሆኑ ዜጎች የአጠራጣሪ ሁኔታ ታይቶባቸው ቅድሚያ ናሙና ሰጥተው በላብራቶሪ በተደረገላቸው ምርመራ ከቫይረሱ ነጻ መሆናቸው በመረጋገጡ ነጻ መሆናቸውን የሚገልጽ የምስክር ወረቀት ተሰጥቷቸው ማህበረሰቡን መቀላቀላቸውን ኮሚሽነር ጋሹ ገልጸዋል፡፡
እንደ እርሳቸው ገለጻ ጤና ጥበቃ የሁሉንም ናሙና ወስዶ በላብራቶሪ ከቫይረሱ ነጻ መሆናቸውን ካረጋገጠ በኋላ ከቫይረሱ ነጻ መሆናቸውን የሚገልጽ የምስክር ወረቀት ተሰጥቷቸው ማህበረሰቡን የሚቀላቀሉ ይሆናል ። በአስገዳጅ ሁኔታ ወደ አገር ውስጥ የገቡ ዜጎች ከቫይረሱ ነጻ መሆናቸውን የሚገልጽ የምስክር ወረቀት ተሰጥቷቸው ከለይቶ ማቆያ ወጥተው ማህበረሰቡን ሲቀላቀሉ በየክልላቸው አስፈላጊው ድጋፍ እንዲደረግላቸውና በዘላቂነት እንዲቋቋሙ መረጃ የመለየትና የማደራጀት ሥራ ከወዲሁ እየሰራ ይገኛል።
አዲስ ዘመን ሚያዝያ 21/2012
ሶሎሞን በየነ